Primăria Chișinău informează că toate serviciile gospodărești din oraș intervin în sectoarele capitalei la înlăturarea consecințelor ploii abundente și a vîntului din dimineața zilei de 29 mai 2024.
Echipa de serviciu de defrișatori ai Î.M. „Asociația de Gospodărire a Spațiilor Verzi” se află în teren de la primele ore ale dimineții pe mai multe locații din municipiul Chișinău, pentru a înlătura situațiile de avariere apărute în urma rafalelor de vînt, rupturi de crengi și arbori doborîți la sol, notează Noi.md.
Pe străzile: bd. Dacia, Calea Orheiului, străzile Muncești și Valea Crucii au căzut crengi, iar cîțiva arbori cu sistemul radicular la suprafață au fost doborîți la sol.
Totodată, angajații Î.M. Regia „Exdrupo” verifică străzile cu risc sporit de inundații și intervin rapid cu măsuri de prevenire a situațiilor problematice.
La necesitate, sînt ridicate grilajele de la gurile de scurgere, pentru a asigura o evacuare eficientă a apei de pe carosabil și a menține siguranța pe drumurile municipale.
De asemena, sînt înregistrate rupturi ale conductorilor electrici care au afectat circulația transportului electric. În prezent echipele RTEC remediază situațiile de avariere.
În contextul avertizării meteorologice Cod Galben de instabilitate atmosferică: ploi, grindină, descărcări electrice și intensificări ale vîntului, anunțat de meteorologi, Primăria Municipiului Chișinău face apel către locuitorii și oaspeții capitalei, să dea dovadă de precauție, pentru a-și proteja sănătatea.
De asemenea, în cazul înregistrării situațiilor problematice, în urma averselor, locuitorii orașului sînt îndemnați să apeleze Dispeceratul Central Municipal, tel. (022) 22-22-67, (022) 22-26-04.sau să sune la numărul unic de urgență 112.